IZVEDBENI SKLEP KOMISIJE (EU) 2022/1029

z dne 28. junija 2022

o spremembi Izvedbenega sklepa (EU) 2019/919 glede harmoniziranih standardov za osnovne podatke za mala plovila, pogonske sisteme na utekočinjeni naftni plin za čolne, jahte in druga plovila ter za določitev največje dovoljene moči pogona s hitrostjo manevriranja za plovila z dolžino trupa med 8 m in 24 m

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se za izdelke, ki so v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, šteje, da so skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom C(2015) 8736 (3) od Evropskega odbora za standardizacijo (v nadaljnjem besedilu: CEN) in Evropskega odbora za elektrotehnično standardizacijo (v nadaljnjem besedilu: CENELEC) zahtevala pripravo in revizijo harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Z Izvedbenim sklepom C(2015) 8736 je bilo od CEN in CENELEC zahtevano tudi, da revidirata standarde, sklici na katere so bili objavljeni v Sporočilu Komisije 2015/C 087/01 (5).

(4) CEN je na podlagi zahteve iz Izvedbenega sklepa C(2015) 8736 revidiral harmonizirani standard EN ISO 8666:2018 o osnovnih podatkih za mala plovila, sklic na katerega je vključen v Prilogo I k Izvedbenemu sklepu Komisije (EU) 2019/919 (6) .. To je privedlo do sprejetja harmoniziranega standarda EN ISO 8666:2020 in njegove spremembe EN ISO 8666:2020/A11:2021 o opredelitvah glavnih dimenzij in povezanih podatkih, specifikacijah mase in pogojih obremenitve za mala plovila.

(5) CEN je na podlagi zahteve iz Izvedbenega sklepa C(2015) 8736 revidiral harmonizirani standard EN 15609:2012 o zahtevah za vgradnjo pogonskih sistemov na utekočinjeni naftni plin za čolne, jahte in druga plovila, objavljen s Sporočilom 2015/C 087/01. Na podlagi tega je bil sprejet harmonizirani standard EN 15609:2021.

(6) CEN je na podlagi zahteve iz Izvedbenega sklepa C(2015) 8736 pripravil tudi harmonizirani standard EN ISO 11592–2:2021 o določitvi največje dovoljene moči pogona z uporabo hitrosti manevriranja za plovila z dolžino trupa med 8 m in 24 m.

(7) Komisija je skupaj s CEN ocenila, ali so navedeni harmonizirani standardi skladni z zahtevo iz Izvedbenega sklepa C(2015) 8736.

(8) Standardi EN 15609:2021, EN ISO 11592-2:2021 in EN ISO 8666:2020, kakor je bil spremenjen s standardom EN ISO 8666:2020/A11:2021, izpolnjujejo zahteve, ki naj bi jih zajemali in ki so določene v členu 4(1) Direktive 2013/53/EU, kot tudi v Prilogi I, del A, k navedeni direktivi. Zato je primerno, da se sklica na navedena standarda objavita v Uradnem listu Evropske unije.

(9) Standard EN 15609:2021 naj bi nadomestil standard EN 15609:2012. Standard EN ISO 8666:2020, kakor je bil spremenjen s standardom EN ISO 8666:2020/A11:2021, naj bi nadomestil standard EN ISO 8666:2018.

(10) Zato je treba sklica na standarda EN ISO 15609:2012 in EN ISO 8666:2018 umakniti iz Uradnega lista Evropske unije.

(11) Da bi imeli proizvajalci dovolj časa za prilagoditev svojih izdelkov revidiranim in spremenjenim različicam harmoniziranih standardov EN 15609:2012 in EN ISO 8666:2018, je treba odložiti umik sklicev na navedene standarde.

(12) V Prilogi I k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU. Sklice na harmonizirana standarda EN 15609:2021, EN ISO 8666:2020 in njegovo spremembo EN ISO 8666:2020/A11:2021 ter EN ISO 11592-2:2021 bi bilo treba vključiti v navedeno prilogo. Primerno je tudi črtati sklic na harmonizirani standard EN ISO 8666:2018 iz Priloge I k Izvedbenemu sklepu (EU) 2019/919.

(13) V Prilogi II k Izvedbenemu sklepu (EU) 2019/919 so navedeni sklici na harmonizirane standarde, pripravljene v podporo Direktivi 2013/53/EU, ki so umaknjeni iz serije C Uradnega lista Evropske unije. Sklice na harmonizirani standard EN 15609:2012 bi bilo treba vključiti v navedeno prilogo.

(14) Izvedbeni sklep (EU) 2019/919 bi bilo zato treba ustrezno spremeniti.

(15) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi zato moral začeti veljati na datum objave –

SPREJELA NASLEDNJI SKLEP:

Člen 1 Izvedbeni sklep (EU) 2019/919 se spremeni: (1) Priloga I se spremeni v skladu s Prilogo I k temu sklepu; (2) Priloga II se spremeni v skladu s Prilogo II k temu sklepu.

Člen 2 Ta sklep začne veljati na dan objave v Uradnem listu Evropske unije. Točka 1 Priloge I se uporablja od 29. decembra 2023.

V Bruslju, 28. junija 2022 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES.

(4) Direktiva Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).

(5) Sporočilo Komisije v okviru izvajanja Direktive Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (Objava naslovov in sklicev harmoniziranih standardov po usklajeni zakonodaji Unije) (UL C 87, 13.3.2015, str. 1).

(6) Izvedbeni sklep Komisije (EU) 2019/919 z dne 4. junija 2019 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta (UL L 146, 5.6.2019, str. 106).